Her er regjeringens feteste bolig
I dag skinner den nye regjeringens statsråder, i et overskyet Oslo. VG har kikket litt på deres bakgrunn. En foreløpig oversikt over de nye regjeringsmedlemmenes formuer og inntekter, viser at det er Widvey og hennes ektemann som skiller seg kraftig ut.Ingen andre er i nærheten av formuen til den nye kulturministerens mann, som ifølge skattelikningen for 2011, var god for over 93 millioner kroner i formue. Landets nye kulturminister bor også bedre enn de fleste. VGs gjennomgang av statsrådenes eiendommer, viser at Widwey-familiens eiendom er den dyreste og flotteste. Ekteparet Widvey og Bjelland kjøpte villaen i Holmenkollen da de kom tilbake fra et opphold i England på begynnelsen av 2000-tallet.Blant annet har huset en flott spisestue, fire soverom, stor stue og egen utleieleilighet. I hagen ligger et svømmebasseng. Inne er det boblebad, i tillegg til en rekke andre fasiliteter. - Uten tvil en av Holmenkollens aller beste eiendommer, har megler Miguel Sørholt tidligere uttalt om huset. Det er i stor grad mannen som har bygd opp familiens formue. Bjelland har mesteparten av forretningsformuen sin i sitt heleide konsulentselskap Henley AS, som fikk pene 10,7 millioner kroner i driftsresultat i fjor og har verdier for vel 100 millioner kroner.De kjøpte huset i Holmenkollen for 16,5 millioner kroner i 2002. I tillegg til huset i Holmenkollen, har de en flott hytte på Beitostølen, som ble kjøpt i 2003 for 3,6 millioner kroner. Ektemannen har også en 3,6 mål stor strandperle med en 140 kvadratmeter stor fritidsbolig på Borgøy utenfor Haugesund. Han disponerer også flere andre eiendommer.Av løsøreregistret går det frem at Bjelland hadde registrert fullt særeie fra 1990. Men fra juni 2004 har ekteparet inngått avtale om bare å ha delvis særeie: Villaen og hyttene på Beitostølen og i Tysvær er felleseie, mens biler og private bankkontoer skal være særeie. Villaen var tidligere registrert på henne og fritidseiendommene på ham. Widvey har en lang politisk karriere bak seg, hvor foreløpig karrieretopp var da hun var olje- og energiminister i Kjell Magne Bondeviks andre regjering i 2004-2005.Hun har også lang erfaring fra norsk næringsliv og sitter i dag i en rekke styrer som hun nå må ut av: Det gjelder blant annet Røkkes Aker Philadelphia Shipyard ASA, Eni Norge AS, Haugaland Kraft AS og International Research Institute Of Stavanger AS. Hun har også hatt andre styreverv i Kjell Inge Røkke-strukturen.
Høyt oppe i Holmenkollen bor den nye regjeringens rikeste ektepar - kulturminister Torhild Widvey (57) og mannen Osvald Magne Bjelland (53).